Marlene Harpsøe (DD), 2024-04-26:
I forlængelse af den ordfører, der netop har været heroppe, vil jeg sige: Ja, vi skal starte forfra.
Vi skal starte forfra i forhold til det system, vi har opbygget, som i dag på nogle punkter er med til at nedbryde mennesker i stedet for at opbygge dem.
Vi skal have et system, hvor mennesker udvikler sig positivt, et system, hvor vi skal have mennesker i centrum i stedet for systemet.
Det skal ikke være mennesker, der skal passe ind i en kasse, og der skal ikke være et komplekst virvar af netværk i det her system.
Det skal være systemet, der tilpasser sig den enkelte.
Sådan må og skal det være.
Sådan er det også for mennesker med handicap.
De har brug for en sammenhængende indsats, som er tværfaglig på social- og sundhedsområdet, nogle, der holder dem i hånden, viser dem vejen, sådan at der hele tiden er en klar retning, og så der er nogen, der hjælper dem på vej.
I dag er der i alt for høj grad silotænkning på det her område, og når jeg står her på talerstolen i dag som sygeplejerske, vil jeg sige, at man simpelt hen bliver så ked af det over at se, hvor meget silotænkning der er, især på socialområdet, og der er brug for, at vi tænker helhedsorienteret med mennesket i centrum.
Vi skal bygge hjælpen op på relationer.
Jeg læste for nylig en kronik, statsministeren havde i Politiken, om det her med relationer, og at vi skulle sætte mennesker i centrum, og jeg tænkte: Ja, nu kommer den her relationelle velfærd, nu er det måske på vej, også fra regeringens side.
Jeg vil glæde mig meget til, at regeringen udfolder det yderligere.
Men i forhold til specialeplanlægningsområdet er det positivt, at vi er nået til den erkendelse, at det, ligesom man har kliniske retningslinjer for sundhedsvæsenet, hvor man bygger det på evidens, på viden, på ting, man ved virker, på ting, der er blevet forsket i, og hvor man ved, om man skal gå i den ene eller den anden retning, også er det, man skal gøre på det specialiserede socialområde.
Og der er det vigtigt, at det går hånd i hånd med sundhedsområdet.
For en som mig, der også har arbejdet ude i hjemmeplejen, ude i ældreplejen, giver det overhovedet ikke mening, at man skal tænke i siloer, men det var det, man fik at vide fra regeringens side: I skal tænke silo i forbindelse med ældreforhandlingerne, ellers kan I ikke være med.
Det var der så ikke noget at gøre ved.
Men jeg håber dæleme ikke, at det bliver det udgangspunkt, der bliver for de kommende forhandlinger i forhold til en specialeplan.
Når det er sagt, er jeg meget, meget glad for, at vi i dag har kunnet samle hele Folketinget omkring en vedtagelsestekst, der netop sikrer, at vi skal tænke i sammenhæng, også i forbindelse med de kommende specialeforhandlinger.
Det er rigtig, rigtig positivt, så det vil jeg gerne takke alle Folketingets partier for.
Noget af det, vi også er optaget af i Danmarksdemokraterne, er det her med, at vi skal have læger i hele landet.
Der er desværre områder i Danmark, hvor det ikke er til at få en læge, og det er også noget, der er rigtig vigtigt, og det spiller ind som en vigtig ting, også på socialområdet.
Så det håber jeg også er noget af det, vi kommer til at drøfte i forbindelse med de kommende sundhedsstrukturforhandlinger, som vi i Danmarksdemokraterne også meget gerne bidrager positivt til.
Noget andet, jeg gerne vil nævne her fra talerstolen, er det her med botilbud.
Vi lavede den her ældreaftale, hvor vi var med til at aftale, at der skulle være gennemsigtighed i forhold til plejehjemmene.
Hvad er det for en pris, de har, hvad er det for en kvalitet, vi får ud af det?
Nu har vi sådan set i fællesskab aftalt, at det er det, vi gør, så næste skridt må være vores botilbud, altså at vi sikrer, at vi har en gennemsigtighed omkring kvalitet og pris.
Det må være min klare opfordring også til finansministeren, sundhedsministeren og socialministeren, at det tager man med sig i det kommende arbejde.
Vi skal sætte mennesker i centrum, vi skal stoppe silotænkningen, vi skal tage mennesker i hånden og bygge alle de gode social- og sundhedsfaglige indsatser, vi har, op på relationer og at sætte mennesket i centrum.
Tak for ordet.